b'\n_START_ARTICLE_\nIslam di China\n_START_SECTION_\nSejarah\n_START_PARAGRAPH_\nIslam pertama kali dibawa ke China oleh sebuah rombongan yang dikirimkan oleh Uthman, Khalifah, pada 651, lebih kurang dua puluh tahun selepas kewafatan Nabi Muhammad. Rombongan itu diketuai oleh Sa`d ibn Ab\xc4\xab Waqq\xc4\x81s, bapa saudara Nabi di sebelah ibunya. Yung Wei, maharaja Tang yang menerima rombongan itu memerintahkan pembinaan sebuah masjid di Canton, masjid pertama yang dibina di negara itu. Zaman Dinasti Tang merupakan zaman gemilang di China dengan budaya kosmopolitan yang membantu memperkenalkan agama Islam. Orang-orang Islam yang pertama kali bermastautin di China ialah dari kalangan saudagar Arab dan Parsi. Di kawasan tersebut, kabilah Hui Chi menerima Islam, dan nama tersebut kemudian diubah suai menjadi huihui atau Hui untuk merujuk kepada suku Cina Han yang memeluk agama Islam.\n_START_SECTION_\nMakanan halal di China\n_START_PARAGRAPH_\nOleh sebab bilangan penduduk Islam di China barat besar, banyak restoran Cina yang menghidangkan makanan halal. Di kebanyakan bandar raya utama di China, terdapat restoran halal atau gerai makanan milik pendatang dari China Barat seperti Orang Uyghur. Daging kambing biri dan kambing lebih biasa didapati di restoran-restoran tersebut berbanding dengan restoran makanan Cina yang lain disebabkan cita rasa mereka.\n_START_SECTION_\nKhat\n_START_PARAGRAPH_\nKhat Sini ialah bentuk gaya tulisan Islam Cina untuk skrip Arab. Seni khat ini sering digunakan untuk menghiasi masjid-masjid di China. Salah seorang penulis khat Sini yang terkenal ialah Haji Noor Deen Mi Guangjiang.\n_START_SECTION_\nSeni bela diri\n_START_PARAGRAPH_\nMasyarakat Hui telah mengubah suai seni bela diri wushu dan melahirkan seni yang baharu seperti bajiquan, piguazhang, dan liuhequan. Ada daerah-daerah utama yang dikenali sebagai pusat wushu Muslim, seperti Daerah Cang di Wilayah Hebei. Seni mempertahankan diri ini berbeza dengan seni yang diamalkan di  Xinjiang.'